Peninsula han Zamboanga

An Peninsula o Rawis han Zamboanga (ha Iningles: Zamboanga Peninsula) amo in peninsula o rawis ngan usa nga rehiyon administratibo dida hiton nga peninsula ha Pilipinas.

An Rehiyon 

An Zamboanga Peninsula gindesignar nga Rehiyon IX, ngan mayda ini tulo nga probinsya, nga amo an, Zamboanga del Norte, Zamboanga del Sur, ngan Zamboanga Sibugay. An rehiyon han Peninsula han Zamboanga gintawag han una nga Katundan nga Mindanao ugsa han pagpagawas han Executive Order No. 36 han Septyembre 19, 2001.

Dida han panahon tikang han 1975 hangtod 1989 an daan nga Rehiyon IX (Katundan nga Mindanao) ginbahin ngadto hin duha nga sub-rehiyon han Presidential Decree No. 773 han Agosto 21, 1975.

An Sub-Rehiyon IX-A amo an Basilan, Sulu ngan Tawi-Tawi ngan an Jolo, Sulu amo an sentro han sub-rehiyon center.

An Sub-Rehiyon IX-B amo an Zamboanga del Norte ngan Zamboanga del Sur ngan an Syudad han Zamboanga amo sentro han sub-rehiyon. Waray pa hadto an probinsya han Zamboanga Sibugay.

An Peninsula han Zambaoanga mayda lima nga syudad: Syudad han Dipolog, Syudad han Dapitan, Syudad han Isabela, Syudad han Pagadian, ngan Syudad han Zamboanga. An Syudad han Isabela kabahin han isla-nga-probinsya han Basilan ha salatan o habagatan han peninsula, ngan amo an kapital hiton nga probinsya. An mga taga-Basilan pinmili pag-api han Autonomo nga Rehiyon ha Muslim Mindanao (ARMM) hin dipalanaiha nga plebisito. Pero an mga taga-Syudad han Isabela waray maruyag pag-api han ARMM ngan amo nga an syudad ginhimo nga kabahin han Peninsula han Zamboanga nga rehiyon pinaagi han pagpagawas han Executive Order No. 36 (an amo la gihapon nga E.O. nga nagbalhin han ngaran han rehiyon).

An Jolo, Sulu amo an syahan nga sentro han rehiyon pero an Presidential Decree No. 1555, han Hunyo 11, 1978, nagbalhin han sentro han rehiyon ngadto ha Syudad han Zamboanga. An Executive Order No. 429, han Oktubre 12, 1990, nagbalhin han sentro han rehiyon ngadto han Syudad han Pagadian. An Executive Order No. 429 waray ma-implementa (posible tungod kay kulang hin pundo an gobyerno) pero an Memorandum Circular No. 75 han Nobyembre 12, 2004, nagkonpirma nga an Syudad han Pagadian amo an sentro han rehiyon.

An pisikal nga landform 

An Peninsula han Zamboanga amo an teritoryo han tulo nga Zamboanga nga mga probinsya ngan han Misamis Occidental. An peninsula nahadugtong han dako nga bahin han Mindanao pinaagi hin isthmus nga nahamutang ha butnga han Baybayon han Panquil ngan Baybayon han Pagadian. An katubtoban han peninsula ngan han mainland gintitigamnan ha artipisyal han katubtoban han Zamboanga del Sur ngan Lanao del Norte.

An Peninsula han Zamboanga nahamutang ha butnga han Golfo han Moro, kabahin han Dagat Celebes, ngan han Dagat Sulu. Ha kadaplinan han peninsula mayda damo nga mga baybayon ngan mga isla o puro.

Peninsula
Mindanao
Rehiyon han Pilipinas